Igatahes kui läksin masinast pesu välja võtma, oli rott muidugi kohal ja kadus pesumasina taha. S.t. rott kõndis kapi peal ning Kiits passis kapi ees vannialust auku. Tõin teise kassi lisaks, panin end koos nendega vannituppa luku taha ja hakkasin rotti pesumasina tagant luuaga välja ajama. Too lipsaski välja, sööstis Liisu kõhu alt läbi ja kadus vanni alla.  Pensionärid jahil, eks ole. Nüüd istub Liisu vannitoas ja üritab oma mainet päästa. Kuidas see tal kahe ja poole kihvaga peaks õnnestuma, seda ma ei tea. Täielik kodukino igatahes. Tagantjärgi targana võib öelda, et oleks enne roti väljaajamist pidanud vannialuse augu kinni toppima. Muidugi võiks selle kinni toppida ka nüüd, et vältida põnni süüdistusi, et meie tema armsa roti ära mõrvasime… mis sellest, et ta krabistamist kuuldes kähku vannitoa ukse oli kinni pannud, kui jahikassid linnas hambaarstil käisid… Nii  ehk naa, kui üks rott ülemäära enesekindlaks muutub, ei tohiks ta pärast millegi üle nuriseda.